ஒற்ற விழிப் பார்வையிலே!. - காதல் கவிதை

ஆலடி அம்மனுக்கு 
  ஏழு நாள் திருவிழான்னு 
  ஊர்த் தெருவெல்லாம் 
  நெசமாவே தூக்கம் போச்சு!. 
 ஊருசனம் சேர்ந்திருக்க 
  ஊரே களையாச்சு!. 
  ஊர்ப் பைய மனசெல்லாம் 
  மட தெறந்த வெள்ளமாச்சு!. 
 தாவணிப் பொண்ணுக நாம்!. 
 குத்தம் கொற போக்கவென்னு 
  ஆலடி அம்மனுக்கு 
  நெத்தி நெற வெச்சிருந்தம்!. 
  ஏழுநாள் தெனமும் 
  ரென்னு வேள வெரதமிருந்து 
 அம்மனுக்குப் பூமாலையும் 
  சாத்துறதா வேண்டியிருந்தம்!. 
 ஆறான் நாள் திருவிழான்னு 
  ஆலடி அம்மன் கோவில் 
  ஆத்தங்கரப் படியடில 
  கொமரிப் பொண்ணுக நாம் 
  பட்டாளக் கொட விரிச்சு 
  ஊர்ப்பட்ட கதையெல்லாம் 
 வகையாக வம்பளந்து 
  காலாற இருந்த வேள 
 செவந்த மேனியாட்டம் 
 சிங்கக் குட்டி போல நீக 
 ஒய்யார நடையோடு 
  ஆத்தோரம் கால்கழுவ 
  அசஞ்சாடி வந்தீக!. 
 கொமரிப் பொண்ணுக நாம் 
  இருந்த பக்கம் தல நிமிர்த்தாம 
  குனிஞ்ச தலையோடு 
  பொட்டப்புள்ள போல நீக 
  வெக்கப் பட்டுக் கால்கழுவ 
 நெசமான ராமனையே 
 நேரிலே கண்டேனையா!. 
 வெச்ச விழி வாங்காம 
  ஒன்னையே பார்த்திருந்த 
 பாவிப் பய புள்ள 
 எம் மனசப் படிச்சது போல் 
 கால் கழுவிப் போகையிலே. 
 சற்றே தல சாய்ச்சு 
 சாடையாகப் பார்த்தீக 
 ஒரு இஞ்சு புன்னகைய 
  உதட்டோரம் கசிய வெச்சு 
  சொல்லாத கதையொன்ன 
 சொல்லி விட்டே போனீக!. 
 பாத்த கையோடு 
  பாவி மவ எம் மனசு 
 ஆத்தோர அலையோடு 
 அடிச்சள்ளிப் போனதையா! 
 கையோட பூத்தட்டும் 
 கைகழுவிக் காத்தோடு 
 பறந்தே போனதையா! 
 ஒத்த விழிப் பார்வையால 
 ஒசிரோட என்னுடம்ப 
 பத்த வெச்சுப் போனவரே!. 
 கலையாம இருந்த எந்தன் 
  மனக்குளத்தில் கல்லெறிஞ்சு 
  கலங்க வெச்சுப் போனவரே! 
 அசையாம இருந்த எந்தன் 
 இதயத்த அசர வெச்சு 
 அலச்சியமாப் போனவரே! 
 போனது தான் போனீக! 
 வாயில் வெச்ச தண்ணி கூட 
 வயித்தில தான் இறங்கலையே!. 
 எப்ப இனி வருவீக 
  என்று மட்டும் புரியலையே! 
 பாவிச் சிறுக்கி மவ 
 என்னோட நேசத்துக்கு 
 என்ன பதில் தருவீக 
 என்று இன்னும் தெரியலையே!.